Vilniaus universiteto dainų ir šokių ansamblis

Vilniaus universiteto Dainų ir šokių ansamblis – seniausias Lietuvos studentų šokėjų, liaudies instrumentų orkestro ir choro grupių jungtinis meno ansamblis, įkurtas Vilniuje 1940 m.

Istorija 

1940 m. pradžioje Genovaitė Dumčiūtė-Breichmanienė subūrė Vilniaus skautes merginas į šokių kolektyvą. Sovietams okupavus Lietuvą ir uždraudus visas lietuviškas organizacijas, Vilniaus universiteto rektorius Mykolas Biržiška pakvietė kolektyvą tapti universiteto dalimi – Vilniaus universiteto šokių grupe . Vėliau prie šokėjų prisijungė kapela, ilgainiui išaugusi į liaudies instrumentų orkestrą, ir vokalinė grupė, išaugusi į daugiabalsį chorą. Kolektyvui, kurį sudarė šokėjų, muzikantų ir dainininkų grupės, ruošiančios bendras programas ir pasirodymus, buvo suteiktas ansamblio vardas. Vilniaus universiteto dainų ir šokių ansamblis tapo pirmuoju studentų tautinio meno ansambliu Lietuvoje.
Ansamblio veikloje dalyvaujantys studentai turi profesionalius šokių, orkestro ir choro vadovus, kurių bendromis pastangomis kuriamos aukščiausio lygio koncertinės programos.

Vadovai

Dabartiniai ansamblio vadovai

Buvę meno vadovai

Buvę orkestro vadovai

Buvę šokėjų vadovai

Buvę choro vadovai

Koncertinės programos 

Koncertinėse programose atsispindi ne tik aukštas atlikėjų techninis lygis, bet ir tradiciniai lietuvių liaudies gyvenimo elementai – kasdienio darbo ir švenčių momentai, žmogaus santykis su šeima bei gamta. Ansamblio koncertuose taip pat atskleidžiami ir įvairių Lietuvos etnografinių regionų ypatumai: atliekamos unikalios dainos ir šokiai, galima stebėti skirtingus tautinius kostiumus. Autentiški kūriniai naujai suskamba moderniose aranžuotėse ir stilizuotose choreografinėse kompozicijose.
 Koncertinė programa „DEGESIJA“, pristatyta VILNIUS TECH „LinkMenų fabrike“, 2022-05-13; 
 Koncertinė programa „Aušt aušružė“, pristatyta Šv. Jonų bažnyčioje, 2019-04-12; 
 Koncertinė programa „Patekėjo žvaigždės degti“, pristatyta Vilniaus universito Teatro salėje, 2018-12-13; 
 Koncertinė programa „Aušros žvaigždė“, pristatyta Šv. Jonų bažnyčioje, 2017-04-08; 
 Koncertinė programa „Užaugs vėl ąžuolai“, pristatyta Kėdainių kultūros centre, 2017-02-16; 
 Koncertinė programa „Intakas“ In memoriam Jonui Vidui Aleksandravičiui, pristatyta Kongresų rūmuose, 2016-11-27; 
 Koncertinė programa „Sutartinės“ antrajam tarptautiniam medinių pučiamųjų instrumentų festivaliui „Medynės 2016”, pristatyta Marijampolės evangelikų liuteronų bažnyčioje, 2016-10-15; 
 Koncertinė programa „Oi, ant kalno, ant aukštojo“, skirta VU Dainų ir šokių ansamblio 75-ajam jubiliejui, pristatyta koncertų salėje „Compensa“, 2015-12-05; 
 Koncertinė programa „Atrakink žemę“, skirta VU Dainų ir šokių ansamblio 75-ajam jubiliejui, pristatyta Šv. Jonų bažnyčioje, 2015-04-25;  
 Koncertinė programa „Metai”, pristatyta Kretingos mieste, 2014-10-02;
 Koncertinė programa „Nušvisk, Rytmetėle“, pristatyta Šv. Jonų bažnyčioje, 2014-05-02;
 Koncertinė programa „Rezginėlė“, pristatyta tarptautiniame festivalyje-konkurse „Podlaska Oktawa Kultur“ Balstogėje (Lenkija), 2013–07-28;
 Koncertinė programa „Leliumai“, pristatyta kasmetinio, tradicinio Vilniaus universiteto bendruomenei koncerto metu, Vilniaus universiteto Didžioji aula, 2012-11-15;
 Koncertinė programa „Eisva mudu abudu“, skirta XIV Lietuvių tautinių šokių šventei Bostone, pristatyta Šiaurės rytų universiteto Blackman salėje, 2012-06-28.

Be solinių koncertų ansamblis tradiciškai dalyvauja ir nacionaliniuose bei tarptautiniuose renginiuose, festivaliuose – į UNESCO kultūros paveldo sąrašą įtrauktoje Dainų šventėje, Baltijos šalių studentų dainų šventėje „Gaudeamus“ ir kt. Vilniaus universiteto dainų ir šokių ansamblis yra tapęs konkursų „Klumpakojis“, „Kadagys“ laureatais, festivalio „Linksminkimos“ nugalėtojais bei yra pelnęs prestižinį „Aukso paukštės“ apdovanojimą.

Laimėjimai 

Žymiausi pastarųjų metų laimėjimai:
 2021-04-29 - Sceninių lietuvių liaudies šokių konkursas „Šoka Lietuva 2021“. Ansamblis pelnė laureato vardą Jaunimo grupės kategorijoje (atliko kūrinį „Pavasaris“, muzika E. Čiplio, choreografija I. Alaburdienės). Dėl Covid-19 pandemijos konkursas vyko nuotoliniu būdu.
2019-11-16 - Respublikinis X studentų liaudiškos muzikos festivalis-konkursas „Linksminkimos 2019“. Ansamblis tapo I vietos nugalėtojais.
 2017-11-24 - Respublikinis IX studentų liaudiškos muzikos festivalis-konkursas „Linksminkimos 2017“. Ansamblis tapo I vietos nugalėtojais.
 2017-11-18 - Dainų ir šokių ansamblių konkursas  „Jievaro tiltas“. Ansamblis tapo I vietos nugalėtojais bei gavo apdovanojimą už geriausią liaudies instrumentų orkestrą.
 2016-11-12 - Respublikinis tautinių šokių kolektyvų bei ansamblių festivalis-konkursas „Klumpakojis 2016“. Ansamblis buvo apdovanotas nominacijomis už originaliausiai atliktą šokį „Klumpakojis“, aukštą menininį lygį, gavo specialų J. Gudavičiaus šeimos įsteigtą prizą, suteiktas Respublikinio konkurso „Klumpakojis 2016“ laureato vardas; 
 2015-11-20 - Respublikinis VIII studentų liaudiškos muzikos festivalis-konkursas „Linksminkimos 2015“. Ansamblis tapo pirmosios vietos nugalėtojais; 
 2013-11-22 - Respublikinis VII studentų liaudiškos muzikos festivalis-konkursas „Linksminkimos 2013“. Ansamblis tapo pirmosios vietos nugalėtojais;
 2013-07-28 - Tarptautinis konkursas „Podlaska Oktawa Kultur“ Balstogėje (Lenkija). Ansamblis pelnė laureato vardą Dainų ir šokių ansamblių kategorijoje.

Tradicijos 

Seniausias Lietuvos studentų tautinio meno ansamblis pasižymi iš kartos į kartą perduodamais papročiais ir tradiciniais renginiais. Studentų organizuojamos šventės skirtos įvairiems kasmetiniams ansamblio įvykiams pažymėti. Ansamblis nuolat atsinaujina – vienus studentus keičia kiti, tačiau tradicinėse šventėse visada laukiami ne tik esami ansambliečiai ir vadovai, bet ir kolektyvo alumnai.

Tradicinės šventės 

 Baronkų balius – spalio mėnesį rengiama šventė, skirta naujų narių susipažinimui su ansambliu. Renginio metu pristatoma ansamblio istorija, tradicijos, supažindinama su taryba ir jos veikla. Naujieji ansamblio nariai prisistato ansambliečiams su savo kurta vėliava bei pasirodymu, o vakarą vainikuoja įvairūs komandiniai žaidimai ir užduotys, nuo pirmų dienų įtraukiančios visus naujokus į bendrą ansamblietišką ratą.
 Vyrų diena – lapkričio mėnesį ansamblio merginų ruošiama šventė vaikinams. Kiekvienais metais vis kitokia tema stebinantis renginys pilnas linksmų ir išradingų merginų pasirodymų. 
 Kalėdinis vakaras – gruodžio mėnesį vykstantis teminis renginys, kurio metu studentai pristato savo paruoštus pasirodymus vieni kitiems, sukurdami bendrą šventę. Kasmet galima pamatyti įvairius šokio, vokalinius , instrumentinius ir vaidybinius numerius. Neatskiriama Kalėdinio vakaro dalis – keitimasis dovanėlėmis. 
 Merginų diena – kovo mėnesį vaikinų ruošiamas teminis renginys ansamblio merginoms. 
 Krikštynos – pavasarį vykstančios ansamblio fuksų krikštynos suteikia galimybę ansamblio „nuliams“ patirti ekstremalius, kvapą gniaužiančius išbandymus ir įrodyti, kad yra tikri ansambliečiai. 
 Paskutinė repeticija – vasaros pradžioje vykstantis renginys, kurio metu vyksta bendra šokėjų, orkestro ir choro grupių repeticija, padėkojama vadovams ir studentams už praėjusį sezoną bei pasveikinami universitetą baigiantys ansambliečiai.
 Stovykla – paskutinę rugpjūčio savaitę studentai renkasi į kasmetinę kūrybinę stovyklą, kurioje oficialiai atidaromas naujas ansamblio sezonas. Jos metu aptariamas ateinančių metų planas, svarbiausi įvykiai ir pasirodymai, pradedamos pirmosios repeticijos.

Taryba 

Ansamblio tarybą sudaro 10 studentų atstovų bei visi vadovai. Taryba yra renkama kiekvieną pavasarį/vasarą – visi ansambliečiai gali kelti savo kandidatūrą ir vėliau balsuoti slapto balsavimo metu. Naujai suformuota taryba išsirenka savo pirmininką ir yra pristatoma tradicinės Paskutinės repeticijos metu. Taryba yra atsakinga už visus ansamblio reikalus – organizuoja įvairius koncertus, keliones bei tradicinius renginius, administruoja socialinių tinklų paskyras, veda ansamblio metraštį, rūpinasi kostiumais, instrumentais ir rekvizitais. Kiekvieną naujo mėnesio ketvirtadienį taryba renkasi į susirinkimą bei aptaria svarbiausius ansamblio klausimus.

Kelionės 
Nuo pat gyvavimo pradžios Vilniaus universiteto dainų ir šokių ansamblis dalyvauja įvairiuose tarptautiniuose festivaliuose ir konkursuose, buvo keturiuose žemynuose ir aplankė daugiau nei 30 šalių, įskaitant Australiją, Mongoliją, Norvegiją, JAV, Vengriją, Lenkiją, Čekiją, Prancūziją, Graikiją, Ispanija, Italiją, Portugaliją ir kt.

Šaltiniai

Nuorodos 
 Oficiali ansamblio svetainė 

Tautinių šokių ansambliai
Vilniaus universitetas